Anders Samuelsen (RV), 2004-02-24:
For Det Radikale Venstre er det en rigtig god dag i dag
, fordi vi med de forslag er med til at bane vejen for den østudvidelse, som vi som parti har været med til at kæmpe for skulle komme igennem, og som skal være med til at sikre velstand og fremgang i Europa fremover. Den tilgang, man kan have til selve problemstillingen om, hvorvidt det er livsfarligt for den danske nation eller ej, at man nu giver nogle østeuropæere mulighed for at komme til Danmark og arbejde, minder mig meget om min barndomstid på Samsø. Jeg boede på Samsø, og der havde man på et tidspunkt en mindre invasion, sådan føltes det i hvert fald for samsingerne, af københavnere, som kom til øen, og det skabte en vis rædsel; alene den her angst for det fremmede var rimelig klart fremme på det tidspunkt.
Det var underforstået, at så kunne man få sin kontanthjælp for ikke at lave noget.
Det er ligesom den tilgang, jeg hører meget er Dansk Folkepartis tilgang til det her: Det er et overrend af østeuropæiske statsborgere, som vi nu skal udsættes for i Danmark, og det er en skandale og alt muligt andet.
Men vi har tal fra bl.a. Finansministeriet, som peger på, at det er yderst begrænset, hvor mange der kommer hertil. Jeg synes egentlig, og det nok er her, at vi adskiller os meget fra f.eks. Dansk Folkeparti, at vi skal huske at holde fast i, hvilke muligheder den her østudvidelse åbner for danske statsborgere, for danske unge mennesker, danske lønmodtagere for at komme ud og arbejde, få luft under vingerne i en periode, blive inspireret og så komme tilbage til Danmark og yde yderligere til vores velfærdssamfund.
Det var jo i bund og grund også det, man opdagede på Samsø.
På den måde gik alt jo op i en højere enhed.
Forhåbentlig vil det samme gøre sig gældende for de danskere, som rejser ud, bliver inspireret og kommer tilbage til Danmark, som følge af, at vi nu får den her østudvidelse, som følge af, at et fælles og stærkt Europa giver den her mulighed for, at vi kan bevæge os over grænserne.
At vi så samtidig med den her aftale lukker nogle hjørner af, nogle misbrugsmuligheder af, er sådan set kun på sin plads, når vi kan gøre det på den her måde uden at ende i den grøft, som Dansk Folkeparti gerne har villet, nemlig at vi skulle trække et jerntæppe ned over Danmark, lige nøjagtig i forlængelse af at vi har fået fjernet et andet jerntæppe i Europa, men ikke kun et jerntæppe ned over Danmark, som skulle forhindre, at folk kunne komme ind i Danmark, men altså samtidig et jerntæppe, som skulle forhindre danskere i fuldstændig gnidningsfrit at kunne bevæge sig rundt på europæiske arbejdspladser.
Så for Det Radikale Venstre at se er det her en god dag både for de østeuropæere, som faktisk er i stand til at finde et arbejde i Danmark, komme op og være med til at bidrage på danske arbejdspladser i en periode og så derefter forhåbentlig komme styrket tilbage til deres egne lande og være med til at bygge de lande op, sådan at vi samlet set får den vækst og fremgang i Europa, som vi vel alle sammen må være interesserede i.
Samtidig udbygges den indsats, som det offentlige i samarbejde med bl.a. fagbevægelsen skal gøre for at forhindre illegal arbejdskraft, for
det er vi selvfølgelig alle sammen enige om skal bekæmpes.
På den baggrund er der ingen problemer at se fra Det Radikale Venstres side med at støtte de forslag, vi har til behandling her i dag.